Elsje van Jaarsveld: Gebore met 'n neus vir nuus en aktualiteit - Afrikaans.com
Elsje van Jaarsveld: Gebore met 'n neus vir nuus en aktualiteit
Met 'n onuitputlike nuuskierigheid oor hoe die wêreld werk, kon Elsje van Jaarsveld nie 'n beter beroep as die van radio-omroeper gekies het nie. Reeds in haar skooljare in Brits, het sy ywerig deelgeneem aan redenaarskompetisies en met 'n bietjie hulp, haar toesprake geskryf. Na skool is sy opgelei as 'n haarkapper maar uiteindelik geweet sy wil graag nuusgebeure en interessanthede met mense deel. Sy het 'n B.Komm-graad in Kommunikasiewetenskap aan die Noordwes-Universiteit behaal. Hierna het sy 'n aanstelling as handelsmerkbestuurder by die landboumaatskappy, MGK, tans Obaro, gekry. Met 'n pos as verkoper by kykNET se Ontbytsake, het sy haar voet in die deur gekry in die televisiebedryf. Sy het ook 'n stemtoets by Pretoria FM geslaag en daar as joernalis begin werk. Elsje het 'n ruk lank nuusbulletins vir E-nuus geskryf, maar daarvan bly droom om self uit te saai. In 2015 het Pretoria FM haar 'n pos as omroeper aangebied. Intussen het Elsje ook 'n honneursgraad in sakebestuur met spesialisasie in markrisikobestuur aan Unisa voltooi. Sy is getroud met Barend, 'n ingenieur en die twee woon in Centurion.
Vyf kitsfeite oor Elsje
In 2006 was sy deel van Span Suid-Afrika wat in Los Angeles aan die Championship of Performing Arts gaan deelneem het.
Haar beagle, Gabby, is tans die enigste kind in die huis.
Sy hou steeds daarvan om bruide mooi te maak vir hulle troudag en doen bruide se hare op 'n deeltydse basis.
Sy is 'n avonturier wat hou van rekspronge, boomtoptoere en om impulsief, sonder enige vaste reisplan, die vreemde in te vaar.
In haar oggendprogram gesels sy weekliks met iemand by 'n diereskuiling en daar word dikwels 'n tuiste vir een van die honde by die skuiling gevind. By die 2018 Liberty-Radiotoekennings is haar program as die beste gemeenskapsprojek aangewys.
Elsje oor Afrikaans
Haar liefde vir Afrikaans is in haar ouerhuis gekweek. Afrikaans onderstreep alles wat sy is en uitleef: Kuns tot besigheid, reis tot dans. Dis die taal waarin sy die wêreld verstaan.
Elsje is die aanbieder van Kontreikuier op Pretoria FM, 'n laatoggend kuierprogram propvol lekker musiek, boekresensies en interessante gesprekke. Sy hou daarvan om met uitskieters te gesels of mense wat een of ander persoonlike uitdaging oorkom het. Vir Elsje is dit heerlik om haar, as deel van Pretoria FM se span omroepers, vir die bevordering van Afrikaans op vele vlakke – sosiaal, kultureel en godsdienstig – te beywer.
Maak kontak: Stuur 'n e-pos aan elsjevj@gmail.com
Volg haar op Facebook: https://web.facebook.com/elsje.walt
'n Reeks van haar sakegesprekke, Hoe om te wen in besigheid, is in boekformaat deur Carpe Diem-Uitgewers uitgegee. Lees meer daaroor by: https://maroelamedia.co.za/afrikaans/boeke/boek-hoe-om-te-wen-in-besigheid/